Ved en fritstilling har din arbejdsgiver valgt at give endeligt afkald på din arbejdskraft i hele eller dele af opsigelsesperioden. Når du er fritstillet samtidig forpligtet til at søge andet arbejde i fritstillingsperioden for at begrænse virksomhedens tab. Din nuværende arbejdsgiver vil nemlig kunne opnå en besparelse i lønnen og/eller feriepengene, fordi din arbejdsgiver kan modregne i din løn og/eller feriepenge i forhold til det nye job. Udgangspunktet for funktionærer er, at der kan modregnes i lønnen efter de første 3 hele måneders fritstilling, den såkaldte minimalerstatningsperiode. Der kan modregnes i feriegodtgørelsen under hele fritstillingen. Du skal kunne dokumentere at du har været aktivt jobsøgende i fritstillingsperioden. Det kan du f.eks. gøre ved at tilmelde dig Jobnet uden ydelser og gemme jobansøgninger mv. Kontakt altid KS, hvis du får nyt job i opsigelsesperioden. Vær opmærksom på, at hele eller dele af din ferie kan betragtes som værende afholdt, når du er fritstillet. Ferieafholdelsen sker dog fortsat med varslerne i ferieloven, og du kan altid kontakte KS for at få tjekket om din ferieafregning er korrekt ved endelig fratræden.